દાહોદ| દાહોદમાં નવરાત્રિના ગરબા તેના અંતિમ ચરણ તરફ છે. ત્યારે દાહોદના વિવિધ વિસ્તારોના ગરબા તેના આગવા મિજાજમાં ખીલી રહ્યા છે. આ વખતે આઠ જ રાત ધરાવતા નવરાત્રિ મહોત્સવની હવે આજે અને આવતીકાલે એમ બે જ રઢિયાળી રાત બાકી છે ત્યારે ખેલૈયાઓનો ઉત્સાહ પણ ચરમસીમાએ પહોંચ્યો છે. સ્વર, શબ્દ અને સંગીતના સથવારે યુવા ખેલૈયાઓના વર્ષભરના સૌથી મનપસંદ પર્વની છ રાત ઇનામો, લ્હાણી અને ચાહ-નાસ્તાની જ્યાફતના છોગાં સાથે જોતજોતામાં સમાપ્ત થઇ ચુકી છે. ત્યારે દાહોદના દેસાઈવાડમાં આજથી બંને દિવસ સ્વચ્છતા થીમ પ્રદર્શિત થનાર છે. તો હનુમાન બજારમાં રવિવારે ગરબા દરમ્યાન કેસરીયા થીમ પ્રદર્શિત કરવામાં આવતા નગરજનોના આકર્ષણનું કેન્દ્ર બની હતી. આ વિસ્તારમાં બહુધા લોકો કેસરી રંગના પરંપરાગત વસ્ત્રો પરિધાન કરી ગરબે ઘૂમ્યા હતા. તો સાથે જ રવિવારે આ વિસ્તારની સજાવટમાં પણ કેસરીયા લહેર જોવા મળી હતી.